Palio dla Gru

Ël palio dla gru a l'é n'aveniment anual, organisà dl'associassion Cojtà Gruliascheisa, ch'a s dësvlupa ant ël comun ëd Grujasch, a dura apopré na sman-a, ma ël palio ver e pròpe a s ten minca prima dumìnica ëd giugn.

 Stòria 
Ël palio dla gru a l'é nàit ant ël 1984, për memorié la liberassion dël comun dla pest ant ël 1599, anveniment capità vzin al carlevé, donch ël palio a veul memorié costa soa festa special.

 Dësvilup 
A pijo part al palio 7 borgià ëd Grujasch: San Cesco d'Assisi, Borg Senter  - Ressia - San Bastian, Zèrb, Lesna, Paradiso - Quaglia, Santa Maria e San Giaco.

L'aveniment a cominsia na sman-a prima, con un crior ch'a slarga la vos che la pest a l'é finìa. Dòp diverse preuve, la prima dumìnica ëd giugn, minca borgià a l'ha un cher rapresentativ a doe roe e con un pèis dai 55 ai 65 kg, mnà dai monaté, visadì ij coridor.

Minca coridor a fa un vir dël përcors sensa ël cher, peuj a s fan autr 5 vir con ël cher, mnà dai 4 monaté.

Ël borg vincitor a vagna ël drap dël palio, ël "Paliet" (quàder d'un pitor local), mangé e beive.

 Bala-strass 
La bala-strass (an italian "pallastraccia"), a l'é n'aveniment scondari, ch'a s ten ël vënner, a l'ha pa na rason stòrica, ma a l'é stàita anserì ant ël palio përché a l'é në spòrt, simil al fòtbal florentin, giugà da fomne, ël nòm a ven dal fàit che la bala a l'é fàita ëd strass.

Categorìa:Grujasch